News Update: GDP ไตรมาส 1 สหรัฐฯ โต 6.4% จากการใช้จ่ายในประเทศฟื้น - FINNOMENA
News Update: GDP ไตรมาส 1 สหรัฐฯ โต 6.4% จากการใช้จ่ายในประเทศฟื้น
9 ส.ค. 2564

GDP ไตรมาสแรกของสหรัฐฯ โตอยู่ที่ 6.4% หลังจากที่สหรัฐฯ เร่งเดินหน้าฉีดวัคซีนต้านโควิด-19 ตลอดจนอัดงบประมาณช่วยฟื้นฟูตลาดงาน กระตุ้นเศรษฐกิจที่ได้รับผลกระทบสาหัสหลังโควิดระบาดอย่างหนักหน่วง ในที่สุดก็ช่วยฟื้นฟูเศรษฐกิจได้จริง กระทรวงพาณิชย์ยืนยันว่า ขณะนี้สหรัฐฯ มุ่งหน้าสู่การฟื้นฟูประเทศเต็มที่
ในช่วงปกติ เศรษฐกิจสหรัฐฯ เติบโตอยู่ที่ 2-2.5% ต่อปี แต่ผลจากโควิดระบาดทำให้เศรษฐกิจสหรัฐฯ ดิ่งเหวจากการล็อคดาวน์และการปิดทำการธุรกิจทุกหย่อมหญ้า ปีที่ผ่านมา ผู้คนตกงานจำนวนมากอยู่ในอัตรา 14.8% สูงมาก สูงพอๆ กับช่วงหลังสงครามโลกครั้งที่สอง ไตรมาสก่อนหน้านี้เศรษฐกิจสหรัฐฯ เติบโตอยู่ที่ 4.3% ขณะที่ไตรมาสสองปี 2563 หดตัวหนักสุดอยู่ที่ 32.9% ส่วนที่ไตรมาสสามขยายตัวสูงมากอยู่ที่ 33.4%
อย่างไรก็ดี ปัญหาเรื่องจำนวนคนว่างงานยังสูงกว่าช่วงก่อนโควิดระบาดถึง 3 เท่า ส่วนตลาดงานลดลง 8.4 ล้านตำแหน่ง แต่สถานการณ์ทางเศรษฐกิจพลิกฟื้นได้อย่างน่าประทับใจเมื่อ Biden อัดฉีดเงินกระตุ้นเศรษฐกิจ 1.9 ล้านล้านเหรียญสหรัฐ ทำให้ผู้บริโภคเกิดความมั่นใจและส่งผลให้เศรษฐกิจฟื้นตัวอย่างรวดเร็ว ทำให้เดือนที่ผ่านมามีการจ้างงานเพิ่มขึ้น 9.1 แสนคน อัตราการว่างงานก็ลดลง 6% มีการจ้างงานมากขึ้นในระดับจูเนียร์ไปจนถึงตำแหน่งระดับกลาง อาชีพที่ตลาดงานต้องการอย่างเข้มข้นคือ บัญชี การเงิน การตลาดและพนักงานขาย รวมถึงตำแหน่งอื่นๆ ด้วย
รัฐบาล Biden จ่ายเงินเยียวยาให้ประชาชนราว 90 ล้านคนในเดือนมีนาคมที่ผ่านมาทำให้ฟื้นความมั่นใจต่อผู้บริโภคมากขึ้น เกิดการจับจ่ายใช้สอยมากขึ้นถึง 2 ใน 3 ของกิจกรรมทางเศรษฐกิจ
ที่มา: Brand Inside
แท็ก:
Biden
GDP
Joe Biden
News Update
USA
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA